Na temelju članaka 40. i 41. Zakona o kulturnim vijećima i financiranju javnih potreba u kulturi („Narodne novine“ broj 83/22) članak 41. Zakona o ustanovama („Narodne novine“ broj 76/93, 29/97, 47/99, 35/08 i 127/19), članak 52. Statuta Grada Splita („Službeni glasnik Grada Splita“ broj 17/09, 11/10, 18/13, 39/13, 46/13-(pročišćeni tekst), 11/18, 6/20, 41/21 i 43/21-(pročišćeni tekst) i članaka 21., 22., 23. i 24. Statuta Javne ustanove za kulturu Hrvatski dom Split Grad Split raspisuje

**NATJEČAJ**

**za izbor i imenovanje ravnatelja/ice**

**Javne ustanove u kulturi Hrvatski dom Split**

Za ravnatelja/icu Javne ustanove u kulturi Hrvatski dom Split može biti imenovana osoba koja ispunjava sljedeće uvjete:

- ima završen diplomski sveučilišni studij ili integrirani preddiplomski i diplomski sveučilišni studij ili specijalistički diplomski stručni studij ili s njim izjednačen studij,

- ima najmanje pet godina rada na području vođenja i upravljanja glazbenim i kulturnim programima, manifestacijama i festivalima ili najmanje deset godina rada u kulturi, znanosti ili obrazovanju,

- odlikuje se stručnim, radnim i organizacijskim sposobnostima.

Ravnatelj/ica se imenuje na temelju predloženog četverogodišnjeg programa rada.

Uz vlastoručno potpisanu prijavu na natječaj je potrebno priložiti:

- životopis s opisom dosadašnjeg rada,

- dokaz o stečenoj stručnoj spremi (diploma u izvorniku ili ovjerenoj preslici),

- dokaz o radnom stažu (ispis elektroničkog zapisa podataka HZMO-a ili potvrda o podacima evidentiranim u matičnoj evidenciji HZMO-a u izvorniku ili ovjerenoj preslici) ili drugi jednakovrijedni dokument (izvornik i ovjereni prijevod),

- uvjerenje nadležnog suda da se protiv kandidata /kandidatkinje ne vodi kazneni postupak ili drugi jednakovrijedni dokument (ne stariji od tri mjeseca),

- prijedlog četverogodišnjeg programa rada Javne ustanove u kulturi Hrvatski dom Split.

Ravnatelj/ica se imenuje na mandat od četiri (4) godine i može biti ponovno imenovan/a.

Na natječaj se mogu javiti osobe oba spola.

U prijavi na Natječaj potrebno je navesti osobne podatke podnositelja prijave (ime i prezime, adresa prebivališta, broj telefona, e-adresa), koji će se sukladno Uredbi (EU) 2016/679 Europskog parlamenta i Vijeća od 27. travnja 2016. o zaštiti pojedinca u vezi s obradom osobnih podataka i o slobodnom kretanju takvih podataka te o stavljanju izvan snage Direktive 97/46/EZ (Opća uredba o zaštiti podataka) i Zakona o provedbi Opće uredbe o zaštiti podataka („Narodne novine broj“ 42/18) obraditi isključivo za potrebe provedbe Natječaja. Osobni podaci dostupni iz gore navedenih priloga također će se obraditi isključivo za potrebe provedbe Natječaja te sukladno predmetnoj Općoj uredbi o zaštiti podataka i predmetnom Zakonu o provedbi Opće uredbe o zaštiti podataka („Narodne novine“ broj 42/18).

Prijavom na natječaj kandidat/kandidatkinja izričito pristaje na prikupljanje i obradu osobnih podataka od strane Grada Splita u svrhu odabira kandidata/kandidatkinje za imenovanje na mjesto ravnatelja/ice, kao i da se ime i prezime odabranog/e kandidata/kandidatkinje objavi na internetskim stranicama Grada.

Kandidat/kandidatkinja koji ostvaruje zakonom utvrđeno pravo prednosti pri zapošljavanju prema posebnim propisima, dužan/na je u prijavi na natječaj pozvati se na to pravo, odnosno uz prijavu priložiti svu propisanu dokumentaciju prema posebnom zakonu i ima prednost u odnosu na ostale kandidate/kandidatkinje pod jednakim uvjetima.

Kandidat/kandidatkinja koji se poziva na pravo prednosti pri zapošljavanju sukladno članku 102. Zakona o hrvatskim braniteljima iz Domovinskog rata i članovima njihovih obitelji („Narodne novine“ broj 121/17, 98/19 i 84/21) uz prijavu na natječaj dužan/na je priložiti, osim dokaza o ispunjavanju traženih uvjeta, i sve potrebne dokaze dostupne na poveznici Ministarstva hrvatskih branitelja RH: https://branitelji.gov.hr/zaposljavanje-843/843.

Rok za podnošenje prijava je 30 dana od dana objave natječaja u „Narodnim novinama“ i dnevnom tisku.

Kandidatkinje/kandidati koji su stekli obrazovnu kvalifikaciju u inozemstvu, obvezni su uz gore traženu dokumentaciju iz ovog natječaja, priložiti i rješenje ili potvrdu nadležnog državnog tijela o priznavanju inozemne obrazovne kvalifikacije.

Kandidati koji podnesu pravovremenu i urednu prijavu te ispunjavaju formalne uvjete iz natječaja bit će pozvani na razgovor. O vremenu i načinu održavanja razgovora kandidati će biti obaviješteni najmanje tri dana prije održavanja istog.

Nepotpune i nepravovremene prijave neće se razmatrati.

Prijave na natječaj s potrebnom natječajnom dokumentacijom predaju se na hrvatskom jeziku (izvornik, ovjerovljena preslika ili izvornik i ovjerovljeni prijevod) u zatvorenoj omotnici, osobno ili poštom preporučeno na adresi: Grad Split, Upravni odjel za društvene djelatnosti, Odjek za kulturu, Obala kneza Branimira 17, Split, s naznakom „Natječaj za ravnatelja/icu Javne ustanove u kulturi Hrvatski dom Split – ne otvarati“.

O rezultatima izbora kandidati/kandidatkinje bit će obaviješteni pisanim putem najkasnije u roku od četrdeset pet (45) dana od dana isteka roka za podnošenje prijava.